b'\n_START_ARTICLE_\nPudding Fields\n_START_SECTION_\nObdobje punka\n_START_PARAGRAPH_\nVse se za\xc4\x8dne, ko Simon Pribac, David \xc4\x8cerne, Primo\xc5\xbe Seljak in Miha Mrdjenovi\xc4\x87 sestavijo kvartet. Veliko vaje in avtorske, punkovsko obarvane pesmi, jih kar hitro popeljejo do prvih nastopov._NEWLINE_Po letu koncertiranja po Sloveniji se odlo\xc4\x8dijo za prvi studijski posnetek. Rezultat je mini album s petimi skladbami, posnetimi v novogori\xc5\xa1kem studiu Rose, pod okriljem producenta Davida \xc5\xa0inigoja. Na albumu je pet pesmi: Proleter, Kanela bar, kontroverzni Pedofil, melodi\xc4\x8dna Spider in Vsak dan._NEWLINE_Temu sledijo promocijski koncerti po slovenskih klubih, vrhunec katerih je slovenska turneja s kanadsko punk rock skupino Funkyard._NEWLINE_V tem obdobju se Pudding Fieldsi pove\xc5\xbeejo tudi z Jako Ivan\xc4\x8di\xc4\x8dem (kasneje tudi trobenta\xc4\x8dem), ki deluje na podro\xc4\x8dju organizacije koncertov.\n_START_SECTION_\nPreobrazba\n_START_PARAGRAPH_\nNove skladbe, ki po\xc4\x8dasi nastajajo so vedno manj punkovsko obarvane, zato se Pudding Fields odlo\xc4\x8dijo da v bend povabijo \xc5\xa1e enega kitarista ter trobenta\xc4\x8da. Mesto na kitari zasede Dean Baloh. Pred tem pa se izve da je manager Jaka oddelal \xc5\xa1est let glasbene \xc5\xa1ole za trobento. Odlo\xc4\x8ditev, ki sledi je ve\xc4\x8d kot logi\xc4\x8dna._NEWLINE_Kljub temu je leto 2000 prelomno, saj bend zapusti frontman Simon Pribac, ki se namesto glasbene poti odlo\xc4\x8di za gledali\xc5\xa1ko. Na avdiciji, ki temu sledi se band odlo\xc4\x8di, da na njegovo mesto postavi mladega a glasbeno izku\xc5\xa1enega Maksima Vergana._NEWLINE_Po nastopu na Rock Oto\xc4\x8dcu (kjer se uvrstijo, kot zmagovalci na obalnem izboru za Rock Oto\xc4\x8dec), pade odlo\xc4\x8ditev, da je \xc4\x8das za snemanje prvenca. Za to prilo\xc5\xbenost se pove\xc5\xbeejo z obalnim studiom Xavier, vendar izmed enajstih na\xc4\x8drtovanih posnamejo le \xc5\xa1est skladb, zaradi razhajanj mnenj med bendom in studijskim osebjem, kot tudi zaradi vse bolj razli\xc4\x8dnih pogledov na glasbo v bendu samem. sledi obdobje kadrovskih sprememb._NEWLINE_Najprej se bendu leta 2002 pridru\xc5\xbei saksofonist Vanja Bon\xc4\x8dina, nato puddinge zapusti kitarist Dean Baloh, malo zatem enako odlo\xc4\x8ditev sprejeme \xc5\xa1e en ustanovni \xc4\x8dlan, bobnar David \xc4\x8cerne, ki odpotuje v Avstralijo._NEWLINE_Trdno odlo\xc4\x8deni, da se pripravljen material spravi na CD, se preostali \xc4\x8dlani zate\xc4\x8dejo po pomo\xc4\x8d k nekdanjem bobnarju obalne skupine Revolver, Enisu Beganovi\xc4\x8du. Ko kitaro namesto Deana opasa kar Maksim] je kon\xc4\x8dno vse nared za pripravo prvenca._NEWLINE_Kljub nenehnim menjavam, so Pudding Fields v tem obdobju odigrali preko 50 koncertov.\n_START_SECTION_\nPrvenec\n_START_PARAGRAPH_\nNaslov prvenca posnetega v novogori\xc5\xa1kem studiu Rose, kjer po skoraj petih letih ponovno sodelujejo s producentom Davidom \xc5\xa0inigojem je Najve\xc4\x8dja prevara 21(ega) stoletja. Prevara je lu\xc4\x8d sveta zagledala 18. oktobra 2003 s promocijskim koncertom v izolskem The Clubu. Sledi nova slovenska turneja, mesto bobnarja pa dokon\xc4\x8dno zasede Borut Bizjak, ki tako dokon\xc4\x8dno zaklju\xc4\x8di \xc4\x8das kadrovskih pretresov._NEWLINE_Jedro benda ostane vse do jeseni 2004 enako, le Vanjo na saksofonu, ki zaradi \xc5\xa1tudijskih in delovnih obveznosti ne zdr\xc5\xbei tempa koncertov in vaj, zamenja Erik Kramberger.\n_START_SECTION_\nDrugi album\n_START_PARAGRAPH_\nPudding Fieldsi se takoj po novem letu s producentom Janom Baruco ponovno odpravijo v studio, kjer posnamejo ves material za njihov drugi album, Sodni Dan._NEWLINE_Album Sodni dan izide oktobra leta 2005, v samozalo\xc5\xbebi, pod distribucijo Nika records. Oktobra ga na radijskih postajah napove ga single Belo, ki v novembru do\xc5\xbeivi tudi dva remiksa. Prvega remiksira An\xc5\xbee Igli\xc4\x8dar iz Se\xc4\x8dovelj, ki deluje pod imenom Soundtrap. Drugi remiks nastane pod okriljem oddaje DeeJayTime, ljubljanske radijske postaje Radio Salomon. Remiksira ga mladi obalni DJ Dolf. Decembra izide tudi na 10. DeeJayTime-ovem Belem albumu._NEWLINE_Januarja se na radijskih postajah pri\xc4\x8dne vrteti drugi single, naslovljen\xc2\xa0\xc2\xbbSodni dan\xc2\xab._NEWLINE_S koncertom v ljubljanskem Orto klubu, v soboto 25. februarja, se je pri\xc4\x8dela mini koncertna turneja po Sloveniji, kjer Pudding fieldsi predstavljajo svoj zadnji izdelek.\n_START_SECTION_\nTretji album\n_START_PARAGRAPH_\nTretji album, naslovljen\xc2\xa0\xc2\xbbSre\xc4\x8dni izbranci\xc2\xab, je iz\xc5\xa1el decembra 2007. Na radijskih postajah ga je \xc5\xbee v novembru napovedoval single\xc2\xa0\xc2\xbbHeroj\xc2\xab. Tretji CD so Pudding Fieldsi premierno predstavili na koncertu v koprskem gledali\xc5\xa1\xc4\x8du, ki se je zgodil v soboto, 15. decembra._NEWLINE_Januarja leta 2008 je skupino zapustil saksofonist Erik Kranberger, ki so ga \xc5\xbee od vedno privla\xc4\x8dile bolj jazzovske vode. Njegovo mesto je v skupini prevzela mlada saksofonistka iz Kopra, Mateja Filipi\xc4\x8d._NEWLINE_Februarja je na radijske postaje prispel drugi single iz albuma\xc2\xa0\xc2\xbbSre\xc4\x8dni izbranci\xc2\xab, to je pesem\xc2\xa0\xc2\xbbKocke (Sre\xc4\x8dni izbranci)\xc2\xab. S koncertom v ljubljanskem Orto klubu, ki se je zgodil v sredo, 12. marca, pa so pri\xc4\x8deli koncertno turnejo, s katero predstavljajo aktualni album.'